Video: Nóg ŉ toptreffer vir Zoid en Riana NelRiana Nel, Karen Zoid en Ruda Landman (Foto: Facebook) Die Afrikaanse rock-sangeres en kletsprogramaanbieder, Karen Zoid, was Woensdag wéér bo-aan die Suid-Afrikaanse iTunes-verkoperlys, nadat sy Dinsdag saam met Riana Nel die gewilde Afrikaanse liedjie “Timbuktu” gesing het. Die twee se verwerking van dié liedjie is het blitsig na afloop van die derde episode van Die Republiek van Zoid Afrika die topposisie ingeneem. Die befaamde joernalis, Ruda Landman, was ook Dinsdag ŉ gas op dié program, wat nou in sy vierde seisoen is. “Dit het byna vier seisoene gevat om vir Ruda en Riana in my sitkamer te kry,” het Karen gesê. “Ruda is ŉ joernalistieke reus en ek is ŉ groot aanhanger van haar, terwyl Riana se natuurlike musikale aanleg en vermoë vir my verbysterend is. Beide van hulle kom van klein dorpies en het die hoogste sport in hulle loopbane bereik – daarvoor het ek die grootste respek.” Die huidige reeks se musiektreffers sluit in “What he means”, wat Karen saam met Ard Matthews gesing het en Leon Schuster se “Boetebessie Briek Dans”. Karen en Riana se weergawe van “Timbuktu” kan op iTunes gekoop word. Karen is Dinsdag ook as beskermvrou van die Woordeboek van die Afrikaanse Taal (W.A.T.) aangestel. Sy het ook die woord “Republiek” gekoop en besit dit nou amptelik. In volgende week se episode gesels Karen met haar laaste deelnemers van The Voice, Almur Marais van Stilfontein en Thembeka Mnguni van Durban. Die Republiek van Zoid Afrika word Dinsdae om 20:30 op kykNET, DStv kanaal 144, uitgesaai.